Daudzus ASV štatus pēdējo nedēļu laikā piemeklējuši nelabvēlīgi laikapstākļi, kuru rezultātā piedzīvotas masveidīgas problēmas ar elektrības piegādēm. Kamēr "Ford" aicina savus dīlerus Teksasas štatā izīrēt "F-150" pikapa hibrīdversiju ar iebūvētu ģeneratoru, lai cilvēki varētu nodrošināt elektrību savām mājām, tikmēr "Tesla" anulē auto garantiju, ja mēģināt kaut ko tādu darīt.
Tehniski "Tesla" modeļi nav aprīkoti ar "vehicle-to-grid" sistēmu, kas ļautu apgādāt māju ar elektrību, tomēr iespējams izdarīt tā, lai mašīna tomēr varētu nodrošināt elektrību mājai – pie mašīnas 12 V akumulatora jāpievieno 2000 vatu invertors.
Kāds "Tesla" īpašnieks sociālās saziņas vietnēs dalījies ar savu pieredzi, kā nodrošināt māju ar elektrību, izmantojot savu elektroauto. Viņš elektrību no mašīnas lietojis, lai darbinātu elektrisko krāsni, ledusskapi un dažas gaismas. Šāds risinājums ļauj apgādāt māju ar elektrību stundām ilgi.
Tomēr mašīna pēc dažām dienām ziņojusi par nepieciešamību mainīt akumulatoru, lai gan serviss uzskatīja, ka tas joprojām ir gana labā kārtībā. Servisa pārstāvji šo risinājumu atrada kādā "Facebook" grupā un auto īpašniekam izskaidroja, ka tādējādi viņš pārkāpis garantijas noteikumus, līdz ar to garantija vairs nav derīga.
Stāsta morāle – ja jūs savu "Tesla" izmantojot, lai darbinātu elektriskās ierīces savās mājās, nelieciet bildes sociālajos tīklos.